Verkragting kom aan lig toe meisie (11) begin kraamArgieffoto ŉ 45-jarige man is Maandag in die Empangeni-streekhof tot lewenslange tronkstraf gevonnis vir die herhaaldelike verkragting van sy 11-jarige dogter. Kapt. Nqobile Gwala, woordvoerder van die polisie, het gesê die slagoffer was op 24 Junie 2016 by die huis toe sy skielik maagkrampe begin kry het. “Sy het vir haar pa daarvan gesê en hy het haar na ŉ plaaslike kliniek geneem waar hulle agtergekom het die meisie is swanger,” het Gwala gesê. Die slagoffer het vir die verpleegster vertel haar pa verkrag haar al sedert 2013 wanneer haar ma nie by is nie. “Sy het begin kraam, maar die baba is doodgebore. Die meisie het duidelik self ook nie geweet sy is swanger nie,” het Gwala verduidelik. Die saak is daarna onder die Empangeni-polisie se aandag gebring en verwys na die eenheid vir gesinsgeweld, kinderbeskerming en seksuele misdrywe vir nadere ondersoek. Die man is later in hegtenis geneem en hy het verskeie kere in die hof verskyn voor hy Maandag gevonnis is. Genl.maj. Bheki Langa, provinsiale polisiekommissaris, het gesê hulle sal voortgaan om prioriteit te verleen aan misdade en geweld teen vroue en kinders asook dat seksuele oortreders tronk toe gestuur word “waar hulle hoort”.